La síndrome de l'intestí irritable (SII), també coneguda com a còlon irritable, és un trastorn crònic del tracte gastrointestinal.
El tracte gastrointestinal aplega un conjunt d'òrgans units en un tub llarg des de la boca fins a l'anus.
El menjar que ingerim passa per l'esòfag i es digereix a l'estómac.
D'allà va a parar a l'intestí prim, on els nutrients es digereixen i es reabsorbeixen parcialment.
A continuació, arriba a l'intestí gros o còlon, on es reabsorbeixen la resta de nutrients i es formen les femtes, que s'emmagatzemen al recte abans de ser expulsades.
Les parets dels intestins tenen músculs que es contrauen i es relaxen per facilitar la defecació.
Els símptomes principals del còlon irritable són conseqüència d'alteracions en els moviments i la sensibilitat de l'intestí gros.
La SII no és una malaltia, sinó un grup de manifestacions clíniques que es presenten juntes.
Es caracteritza per dolor i inflor abdominal i per l'alteració dels hàbits de defecació.
De vegades es pot confondre amb afeccions que produeixen símptomes similars, com la malaltia celíaca o la malaltia inflamatòria intestinal.
La SII afecta el 12% de la població d'arreu del món.
Pot aparèixer a qualsevol edat, però acostuma a presentar-se a l'inici de l'adolescència o de la maduresa i és dues vegades més comuna en dones que en homes.
Es tracta d'un trastorn força comú que no lesiona l'intestí gros, però que pot tenir un fort impacte en la qualitat de vida de les persones que el pateixen.
Actualment se'n desconeix la causa exacta.
Entre els factors que intervenen en la seva aparició hi ha:
Els símptomes poden presentar-se ocasionalment o amb més freqüència i poden ser lleus o greus.
En alguns casos poden arribar a provocar incapacitació per portar una vida laboral, social i personal plena.
Altres manifestacions inclouen sensació d'evacuació incompleta, mucositat blanquinosa en la deposició, flatulència, cremor d'estómac, que ascendeix per la regió central del tòrax i digestions lentes.
Aquestes manifestacions podrien indicar l'existència de malalties del còlon més greus.
La SII es detecta després d'eliminar la presència d'altres afeccions que presenten símptomes similars, com la malaltia celíaca, les infeccions lleus, les infeccions parasitàries com la giardiosi, diverses malalties inflamatòries intestinals, el restrenyiment crònic funcional i el dolor abdominal crònic funcional.
El diagnòstic es basa en la presència dels símptomes característics, que s'han de mantenir com a mínim durant 12 setmanes (no necessàriament consecutives) durant el darrer any, i en la normalitat de l'exploració física i dels resultats d'un nombre reduït de proves:
El tractament té l'objectiu d'alleujar-ne els símptomes i consisteix en:
El projecte "No puc esperar" és una iniciativa pionera basada en la creació d'una targeta que els professionals sanitaris lliuren als pacients i que els permet utilitzar gratuïtament i tan aviat com sigui possible els lavabos dels establiments adherits.
L'objectiu és millorar la qualitat de vida de les persones que, per causes mèdiques, com ara el còlon irritable, tenen la necessitat contínua i sovint imprevisible d'haver d'anar al lavabo, fet que les angoixa i els impedeix sortir de casa o fer vida social.
La iniciativa també inclou un lloc web i una aplicació per a dispositius mòbils per tal que els qui disposin de la targeta puguin accedir a la geolocalització dels centres hospitalaris col·laboradors i també dels lavabos adherits a la campanya.
El projecte, promogut per l'Associació de Malalts de Crohn i Colitis Ulcerosa (ACCU Catalunya) i la Unitat de Malaltia Inflamatòria Intestinal de l'Hospital Universitari Doctor Josep Trueta de Girona, compta amb el suport del Consell Consultiu de Pacients de Catalunya del Departament de Salut, de la Societat Catalana de Digestologia, i del Grup Espanyol de Treball en Malaltia de Crohn i Colitis Ulcerosa (GETECCU).
"No puc esperar", que es va posar en marxa el desembre del 2013 a Girona, ja s'ha implementat amb èxit a Sabadell, Palamós, Calonge, Terrassa, Barcelona, Badalona, alguns municipis del Maresme, Vic, Puigcerdà i la Cerdanya, Solsona, Santa Coloma de Gramenet, Manresa, Sitges i l'Hospitalet de Llobregat.
En dos o tres anys es farà extensiu a tots els municipis de Catalunya.